Diari Oficial de la Generalitat Valenciana


Sumari del DOGV 6069, del 31-07-2009 (2009/8953)

ORDE de 14 de juliol de 2009, de la Conselleria d'Educació, per la qual es regula l'organització i el funcionament de les escoles oficials d'idiomes de la Comunitat Valenciana a partir del curs acadèmic 2009-2010.
---------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/07/14/(2)/dof/vci/html**

### Dades del document

Número de DOGV
:   6069

Data del DOGV
:   31-07-2009

Secció del DOGV
:   I. DISPOSICIONS GENERALS

Número del document
:   2009/8953


Data del document
:   14-07-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * legislació
    * legislació escolar
    * ensenyament d'idiomes
    * centre d'ensenyament
    * organització de l'ensenyament

ORDE de 14 de juliol de 2009, de la Conselleria d'Educació, per la qual es regula l'organització i el funcionament de les escoles oficials d'idiomes de la Comunitat Valenciana a partir del curs acadèmic 2009-2010. [2009/8953]  
La Llei Orgànica 2/2006, de 3 de maig, d'Educació, establix els principis generals que ha de regir el sistema educatiu i dedica els articles 59, 60, 61 i 62 a l'ordenació de les ensenyances d'idiomes de règim especial.  
El Reial Decret 1629/2006, de 29 de desembre, fixa els aspectes bàsics del currículum de les ensenyances d'idiomes de règim especial regulades per la Llei 2/2006, de 3 de maig, d'Educació.  
El Reial Decret 806/2006, de 30 de juny, pel qual s'aprova el calendari d'aplicació de la nova ordenació del sistema educatiu, establix les dates en què s'implantaran les dites ensenyances, i determina que en el curs acadèmic 2008-2009 es completarà la seua implantació amb la incorporació del Nivell Avançat, com així ha ocorregut a la Comunitat Valenciana.  
El Decret 155/2007, de 21 de setembre, del Consell, regula les ensenyances d'idiomes de règim especial en la Comunitat Valenciana i establix el currículum del Nivell Bàsic i del Nivell Intermedi; al seu torn, el Decret 119/2008, de 5 de setembre, del Consell, establix el currículum del Nivell Avançat de les ensenyances d'idiomes de règim especial en la Comunitat Valenciana.   
El marc normatiu referit a les ensenyances d'idiomes de règim especial s'ha completat en la nostra Comunitat amb el desplegament d'ordes específiques dedicades a l'avaluació i promoció, a la prova de certificació i al That's English!; així com resolucions referides -entre altres-, a l'ompliment de la fitxa individual de seguiment, a la preinscripció i matriculació en les escoles oficials d'idiomes i a la posada en marxa de cursos específics i monogràfics.  
Per mitjà de Decret 90/1986, de 8 de juliol, del Consell de la Generalitat Valenciana, es va aprovar el reglament dels òrgans de govern dels centres públics d'ensenyances especialitzades, que, amb posterioritat, va ser modificat parcialment per mitjà de el Decret 180/1988, de 15 de novembre i a través del Decret 53/1987, de 24 d'abril. Al seu torn, el reglament orgànic i funcional dels instituts d'educació secundària, aprovat per mitjà de Decret 234/1997, de 2 de setembre, del Govern Valencià, en tot allò que no s'opose a la normativa en vigor, determina el seu caràcter supletori per a les ensenyances d'idiomes de règim especial que s'oferixen en les escoles oficials d'idiomes de la Comunitat Valenciana.  
La correcta organització i el bon funcionament dels centres docents constituïxen la garantia més immediata d'una activitat educativa eficaç. Amb esta finalitat, la present Orde reunix i concreta la nova normativa publicada des de l'aprovació de la Llei Orgànica 2/2006, de 3 de maig, d'Educació, per a acomodar-la a la nova realitat a partir del curs acadèmic 2009-2010. Pretén, al mateix temps, optimitzar els recursos existents en les escoles oficials d'idiomes i donar una resposta adequada a les noves necessitats del sistema educatiu, obrint la possibilitat d'introduir, per exemple, noves coordinacions de centre amb la finalitat que tota la comunitat educativa se'n beneficie; així s'aspira a fer que les escoles oficials d'idiomes es convertisquen en un referent de qualitat quant a docència, especialització i certificació. Convé recordar respecte d'això que, fins a la publicació de la mencionada Llei 2/2006, de 3 de maig, d'Educació, la inexistència d'una normativa autonòmica pròpia per a la Comunitat Valenciana va generar que l'únic referent fóra la Resolució de 20 de juliol de 2005, de les Direccions Generals d'Ensenyança, i de Personal, per la qual es regula l'organització i el funcionament de les escoles oficials d'idiomes, dependents de la Conselleria de Cultura, Educació i Esport de la Generalitat Valenciana, que a través de la present orde es deroga.  
Per tot això, a proposta dels directors generals d'Ordenació i Centres Docents i de Personal de data 9 de juliol de 2009, i de conformitat amb esta, i en virtut de les competències establides en el Decret 118/2007, de 29 de juliol, del Consell, pel qual s'establix el reglament orgànic de la Conselleria d'Educació; així com de les competències que m'atribuïx l'article 28.e de la Llei 5/1983, de 30 de desembre, del Consell,  
ORDENE  
Capítol I  
Aspectes generals  
Article 1. Objecte i àmbit d'aplicació   
La present orde té com a objecte regular l'organització i el funcionament de les escoles oficials d'idiomes de la Comunitat Valenciana, enteses com a centres públics que impartixen ensenyances d'idiomes de règim especial, a partir del curs acadèmic 2009-2010.  
Article 2. Currículum  
1. Des del punt de vista curricular, serà aplicable el Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del Nivell Bàsic i del Nivell Intermedi (DOCV de 24.09.07), així com el Decret 119/2008, de 5 de setembre, del Consell, pel qual s'establix el currículum del Nivell Avançat de les ensenyances d'idiomes de règim especial en la Comunitat Valenciana (DOCV de 17.09.08).  
2. Una vegada que el ministeri competent en matèria d'educació fixe a través d'un reial decret els aspectes bàsics del currículum dels nivells C1 i C2 del Consell d'Europa, segons es definixen estos nivells en el Marc Comú Europeu de Referència per a les Llengües, la conselleria competent en matèria d'educació establirà el currículum dels dits nivells per als idiomes que es determinen.  
Article 3. Ensenyances  
1. Les escoles oficials d'idiomes de la Comunitat Valenciana oferiran les ensenyances que es regulen en l'article 2 de la present orde. La resta de l'oferta formativa que s'establix en el present article estarà condicionada a les possibilitats organitzatives i a la demanda de cada centre. Al seu torn, els aularis, si n'hi ha, oferiran els Nivells Bàsic i Intermedi i, si és el cas, el Nivell Avançat.  
2. Les ensenyances d'idiomes de règim especial van dirigides a aquelles persones que, havent adquirit les competències bàsiques en les ensenyances de règim general, desitgen o necessiten al llarg de la seua vida adquirir o perfeccionar les seues competències en una o diverses llengües estrangeres, en espanyol per a estrangers o en valencià, així com obtindre un certificat que acredite el seu nivell de competència en l'ús de les llengües.  
3. Estes ensenyances podran oferir-se per a l'alumnat matriculat en les escoles oficials d'idiomes en aquelles modalitats que determine la conselleria competent en matèria d'educació, que podran ser presencial, semipresencial i a distància. Tant l'alumnat matriculat oficialment com l'alumnat no matriculat en les escoles oficials d'idiomes podran concórrer a la prova de certificació dels distints nivells.   
4. La modalitat horària de les ensenyances podrà ser diària, alterna o intensiva; en tot cas, haurà de garantir-se el compliment de les 120 hores lectives corresponents a cada un dels cursos dels diferents nivells.  
5. La conselleria competent en matèria d'educació podrà autoritzar en les escoles oficials d'idiomes la impartició de cursos monogràfics per als nivells Bàsic, Intermedi i Avançat; cursos de formació i actualització -corresponents al pla de formació lingüisticotècnica en llengües estrangeres-, per al professorat que desitge estudiar un idioma estranger -preferentment l'anglés- i pertanga al cos de mestres o de professors d'Ensenyança Secundària; també per als mestres i professors de centres privats degudament autoritzats. En ambdós casos, hauran d'exercir la seua labor docent en centres públics o privats de la Comunitat Valenciana. Estes modalitats formatives podran completar-se amb altres ofertes formatives complementàries que hauran de respondre a la demanda social i a les necessitats de la mateixa administració educativa.  
6. La conselleria competent en matèria d'educació podrà autoritzar la impartició en les escoles oficials d'idiomes de cursos especialitzats per al perfeccionament de competències i idiomes, tant en el Nivell Bàsic, com en el Nivell Intermedi i en el Nivell Avançat.  
Capítol II  
Autonomia pedagògica, d'organització i de gestió  
Article 4. Projecte educatiu del centre  
1. De conformitat amb el que disposa l'article 7.2 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del Nivell Bàsic i del Nivell Intermedi, cada escola oficial d'idiomes elaborarà el seu projecte educatiu de centre, en el qual fixarà els objectius, les prioritats i els procediments d'actuació. El mencionat projecte haurà de tindre en compte les característiques pròpies de l'escola, així com les necessitats educatives de l'alumnat.  
2. El projecte educatiu del centre inclourà, així mateix, la concreció dels currículums a què fa referència l'article dos de la present orde, que correspon fixar i aprovar al claustre.  
3. De conformitat amb l'article 121.2 de la Llei 2/2006, de 3 de maig, d'Educació, el projecte educatiu del centre, que haurà de tindre en compte les característiques de l'entorn social i cultural del centre, recollirà la manera d'atenció a la diversitat de l'alumnat i l'orientació individual amb l'alumnat, així com el pla de convivència, i haurà de respectar el principi de no-discriminació i d'inclusió educativa.  
4. La direcció de cada escola oficial d'idiomes garantirà l'aplicació de les normes de convivència incloses en el projecte educatiu a través del pla de convivència i del reglament de règim interior.  
5. El projecte educatiu del centre inclourà, almenys, els principis d'identitat de cada escola, les prioritats i objectius que pretén aconseguir, les ensenyances que impartix, l'adequació dels objectius a les característiques del context socioeconòmic i cultural, les relacions previstes amb institucions, organismes o entitats i la col·laboració de la comunitat educativa per a la consecució dels fins establits.  
6. Correspondrà a l'equip directiu coordinar la seua elaboració, en la qual hauran de participar tots els sectors de la comunitat educativa.  
7. El projecte educatiu del centre, que haurà de ser aprovat pel consell escolar, haurà de fer-se públic a fi de facilitar el seu coneixement al conjunt de la comunitat educativa.   
Article 5. Projecte de gestió  
Les escoles oficials d'idiomes disposaran d'autonomia en la seua gestió econòmica, d'acord amb el que disposa l'article 123 de la Llei Orgànica 2/2006, de 3 de maig, així com en la que determine la conselleria competent en matèria d'educació. En tot cas, les escoles garantiran la coherència del projecte de gestió amb els principis educatius expressats en el projecte educatiu i desenrotllats en la programació general anual.  
Article 6. Reglament de règim interior  
1. El reglament de règim interior és una norma interna que inclou el conjunt d'objectius, principis, drets, responsabilitats i normes pels quals es regula la convivència de tots els membres de la comunitat educativa.   
2. Les escoles oficials d'idiomes elaboraran, a través de l'equip directiu i amb les aportacions de la comunitat educativa, el seu reglament de règim interior. Haurà d'incloure, entre altres, les normes que garantisquen el compliment del pla de convivència.  
3. El reglament de règim interior concretarà i adaptarà, en el context de cada escola oficial d'idiomes, el contingut del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis (DOCV de 09.04.08). Esta concreció i adaptació haurà d'arreplegar les característiques particulars de l'alumnat de les escoles oficials d'idiomes, majoritàriament adult.  
4. De conformitat amb l'article 127.a, en relació amb l'article 120.2 de la Llei Orgànica 2/2006, de 3 de maig, d'Educació, el consell escolar serà l'òrgan competent per a l'aprovació del reglament de règim interior de cada escola oficial d'idiomes. Este reglament, en matèria d'infraccions i sancions disciplinàries, es remetrà a l'aplicació del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis.  
5. El reglament de règim interior de les escoles oficials d'idiomes serà revisat i autoritzat per la direcció territorial competent en matèria d'educació.  
Article 7. Pla de convivència  
1. El pla de convivència pretén contribuir a afavorir l'adequat clima de treball i respecte mutu i la prevenció de conflictes entre els membres de la comunitat educativa, amb la finalitat de millorar els rendiments acadèmics.  
2. Cada escola oficial d'idiomes elaborarà el seu propi pla de convivència, de conformitat amb el que disposa l'Orde de 31 de març de 2006, de la Conselleria de Cultura, Educació i Esport, com a model d'actuació planificada per a la prevenció i la intervenció davant de conductes que alteren o perjudiquen greument la convivència entre els seus membres.  
3. En la seua elaboració, seguiment i avaluació hi participaran tots els membres de la comunitat educativa en l'àmbit de les seues competències. Serà aprovat pel consell escolar.  
4. El director o la directora de cada escola oficial d'idiomes, sense perjuí de les competències atribuïdes al consell escolar en l'article 127 de la Llei Orgànica 2/2006, de 3 de maig, d'Educació, podrà proposar als alumnes i representants legals d'estos i a les institucions públiques competents l'adopció de mesures dirigides a millorar aquelles circumstàncies personals, familiars o socials que puguen ser determinants de conductes contràries a les normes de convivència.  
Article 8. Programació general anual  
1. L'equip directiu de cada escola oficial d'idiomes elaborarà al principi de cada curs acadèmic una programació general anual. Correspondrà al claustre de professors aprovar i avaluar la concreció del currículum i de tots els aspectes educatius dels projectes i de la programació general anual, que haurà d'incloure, almenys, els aspectes següents:  
a) L'horari general del centre.  
b) El pla de normalització lingüística, elaborat per la comissió de normalització lingüística.  
c) El programa anual de formació del professorat del centre, elaborat per la direcció d'estudis, seguint les orientacions de la comissió de coordinació pedagògica.  
d) L'horari general de l'alumnat del centre, així com els criteris pedagògics per a elaborar-lo, elaborat per la direcció d'estudis.  
e) Una memòria administrativa, elaborada pel secretari o secretària de l'escola, que inclourà el document d'organització del centre, l'estadística de principi de curs i del rendiment acadèmic de l'alumnat, així com la situació de les instal·lacions i de l'equipament.  
f) Els projectes de les distintes coordinacions de centre.  
g) La programació de les activitats extraescolars i complementàries, elaborada per la direcció del centre o per la vicedirecció, si n'hi ha.  
h) El pla d'acció tutorial, en aquelles escoles que tinguen autoritzada la modalitat a distància.  
i) La previsió d'actuacions d'atenció i orientació a l'alumnat, seguint les directrius establides per la comissió de coordinació pedagògica.  
j) Les programacions didàctiques de cada un dels departaments. En el supòsit d'autorització de cursos específics, la programació corresponent, elaborada pel professor o professora responsable d'este.  
2. De conformitat amb la Llei 4/1983, d'Ús i Ensenyament del Valencià, pel que fa a l'ús del valencià, les escoles oficials d'idiomes elaboraran, en el marc de la programació general anual, el pla anual de normalització lingüística, amb la finalitat de programar activitats que afavorisquen la presència del valencià com a llengua vehicular, de relació i ús en tots els àmbits pedagògics, de gestió, de convivència i de projecció en el seu entorn. Per a l'elaboració i seguiment d'este pla, les escoles disposaran de les orientacions i el suport de la direcció general competent en matèria d'ordenació i centres docents, per mitjà de l'assessoria d'ensenyaments en valencià.  
3. La programació general anual s'elevarà al consell escolar per a la seua aprovació. En tot cas, hauran de respectar-se sempre els aspectes docents que competen als departaments didàctics i al claustre de professors.  
4. Una vegada aprovada, la programació general anual es farà pública i romandrà en la secretaria de l'escola, de manera que quedarà a disposició de la inspecció educativa i de qualsevol membre de la comunitat escolar que la sol·licite. La programació general anual haurà de remetre's, degudament omplida, a la direcció territorial competent en matèria d'educació amb anterioritat al dia 15 de novembre de cada any natural. Esta documentació s'acompanyarà d'una còpia de l'acta de la sessió del consell escolar en què s'haja aprovat.  
5. La inspecció educativa comprovarà l'adequació de la programació general anual al que establix la present orde i indicarà al director o directora de l'escola les correccions que corresponguen, si n'hi ha, perquè les comunique al consell escolar, el qual haurà de realitzar les oportunes modificacions.  
6. Almenys amb una periodicitat trimestral, els departaments didàctics, la comissió de coordinació pedagògica, el claustre de professors i el consell escolar es reuniran per a avaluar, en l'àmbit de les seues competències, el grau de compliment de la programació general anual i per a proposar les oportunes modificacions, si n'hi ha.  
7. En finalitzar el període lectiu establit en el calendari escolar, el claustre de professors avaluarà el grau de compliment de la programació general anual. Les conclusions més rellevants seran recollides en una memòria final que es remetrà a la direcció territorial competent en matèria d'educació al llarg de la segona quinzena del mes de juliol de cada any natural, per al seu estudi per part de la inspecció educativa.  
Article 9. Drets i deures  
Serà aplicable el Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis (DOCV de 09.04.2008).  
Capítol III  
Òrgans de coordinació docent  
Article 10. Departaments didàctics  
1. Els departaments didàctics són els òrgans bàsics, conformats com a equip de treball, encarregats d'organitzar i desplegar les ensenyances i activitats pròpies de cada un dels idiomes que s'impartixen en les escoles oficials d'idiomes.  
2. En cada escola oficial d'idiomes es constituirà el mateix nombre de departaments que idiomes autoritzats s'hi impartisquen. Cada departament inclourà tot el professorat que impartisca classe del mateix idioma, ja siga en la mateixa escola oficial d'idiomes o en els aularis dependents d'esta.  
3. Els departaments didàctics desenrotllaran les funcions següents:  
a) Formular propostes a l'equip directiu i al claustre relatives a l'elaboració del projecte educatiu del centre, la programació general anual, el reglament de règim interior, el pla de convivència i el projecte de gestió.  
b) Elaborar, abans del començament del curs acadèmic, la programació didàctica de les ensenyances corresponents a cada un dels idiomes, amb la coordinació i direcció del cap o la cap del departament didàctic i d'acord amb les directrius generals establides per la comissió de coordinació pedagògica.  
c) Promoure la investigació educativa i proposar activitats de perfeccionament dels seus membres, necessàries per a actualitzar la metodologia i la pràctica didàctica.   
d) Fomentar la participació del professorat per a la implantació i aplicació de les tecnologies de la informació i de la comunicació en la docència i en l'aprenentatge.  
e) Organitzar i realitzar activitats extraescolars i complementàries en col·laboració amb la direcció d'estudis o de la vicedirecció, si n'hi ha. En tot cas, hauran d'estar recollides en la programació general anual i aprovades pel consell escolar.  
f) Efectuar el seguiment del desenrotllament de la programació, i la seua modificació quan es necessite, així com elaborar, al final del curs acadèmic, una memòria -que s'entregarà a la direcció d'estudis amb anterioritat al dia 10 de juliol de cada any natural-, en què s'avalue, entre altres, el desenrotllament de la programació didàctica i els resultats acadèmics obtinguts per l'alumnat, així com una proposta de millores.  
g) Promoure, organitzar i impartir cursos específics i monogràfics autoritzats.  
h) Elaborar tècniques i estratègies que fomenten l'autoaprenentatge de l'alumnat.  
i) Elaborar i estandarditzar, amb la coordinació del cap o la cap del departament, criteris comuns per a cada departament i per al conjunt d'estos, tant pel que fa a l'elaboració i desenrotllament de les programacions didàctiques com pel que fa a la metodologia i avaluació de cada idioma, d'acord amb les directrius generals establides per la comissió de coordinació pedagògica.  
j) Organitzar i realitzar les proves d'avaluació, així com les proves de nivell i de diagnòstic que corresponguen.  
k) Mantindre actualitzada la informació del departament en el tauler d'anuncis del mateix departament, perquè puga ser consultada en la pàgina web de l'escola, si n'hi ha. Esta informació haurà de ser revisada i autoritzada pel cap o la cap del departament corresponent, en coordinació amb la direcció d'estudis.  
l) Elaborar i mantindre actualitzat l'inventari del departament, així com dels possibles aularis.  
m) Col·laborar en el procés de validació la prova de certificació, així com analitzar els resultats de les proves de nivell i del mateix departament amb la finalitat de valorar els resultats obtinguts i introduir les millores que es consideren.  
n) Participar en les sessions d'estandardització de criteris d'avaluació en la prova de certificació.  
o) Intervindre en els processos de reclamació de qualificacions parcials o finals considerades incorrectes.  
p) Proposar iniciatives de formació i perfeccionament del professorat als CEFIRE.  
q) Qualsevol altra funció que li siga atribuïda per la conselleria competent en matèria d'educació.  
4. Amb caràcter general, els membres dels departaments didàctics es reuniran en la seu de l'escola oficial d'idiomes, almenys, una vegada al mes, i la seua assistència serà obligatòria. Per a això, es convocarà en un horari que possibilite la màxima assistència del professorat. Els acords adoptats en estes reunions quedaran reflectits en una acta, que serà redactada i custodiada pel cap o la cap del departament.  
5. La direcció del departament didàctic serà exercida per un professor o professora amb destí definitiu en l'escola que pertanga al cos de catedràtics d'escoles oficials d'idiomes, durant quatre cursos acadèmics.  
6. Quan en un departament hi haja més d'un professor o professora pertanyent al cos de catedràtics d'escoles oficials d'idiomes, la direcció d'este serà exercida pel de major antiguitat. En cas que concórrega la mateixa antiguitat en el cos, la designació correspondrà al director o directora de l'escola oficial d'idiomes, una vegada oït el departament.  
7. En els departaments didàctics que no hi haja cap professor o professora pertanyent al cos de catedràtics, o quan els que hi haja renuncien expressament al seu exercici, el director o directora, oït el departament, designarà un professor o professora, preferentment amb destí definitiu, que pertanga al departament per a exercir la direcció.   
8. El cap o la cap del departament tindrà les competències següents:  
a) Coordinar i redactar la programació didàctica de l'idioma corresponent, així com la memòria final de curs.  
b) Dirigir i coordinar les activitats acadèmiques del departament.  
c) Convocar i presidir les reunions ordinàries del departament i les que, amb caràcter extraordinari, siga necessari celebrar.  
d) Elaborar i donar a conéixer a l'alumnat la informació relativa a la programació, amb especial referència als objectius i als criteris d'avaluació. Esta informació estarà a disposició de l'alumnat per a la seua consulta en el departament i en la pàgina web de l'escola, si n'hi ha. Comprendrà, almenys, la distribució seqüencial del currículum al llarg del curs, així com referència explícita dels materials a utilitzar.  
e) Vetlar pel compliment de la programació didàctica del departament i la correcta aplicació dels criteris d'avaluació.  
f) Atendre l'adquisició i el manteniment del material i de l'equipament específic assignat al departament amb vista al seu millor aprofitament.  
g) Promoure l'avaluació de la pràctica docent del seu departament i dels distints projectes i activitats d'este.  
h) Col·laborar en les avaluacions que sobre el funcionament i les activitats de l'escola oficial d'idiomes promoguen els òrgans de govern d'esta o la conselleria competent en matèria d'educació.  
i) Vetlar per la comprovació de les qualificacions abans que siguen firmades les actes d'avaluació.  
j) Garantir l'actualització de l'inventari del departament i dels aularis, si n'hi ha.  
k) Donar la informació i entregar els informes sol·licitats des de l'equip directiu o els òrgans col·legiats.  
l) Orientar el professorat que s'incorpore per primera vegada a l'escola en l'exercici de la seua tasca.  
m) Gestionar, en col·laboració amb la direcció d'estudis, la sol·licitud d'auxiliars de conversació, i assistir-los en el procés d'integració en l'escola.  
n) Atendre el correu electrònic del departament i mantindre actualitzada la informació del departament en la web, si n'hi ha, i en els taulers d'anuncis.  
o) Representar el departament en la comissió de coordinació pedagògica i en les sessions d'unificació de criteris d'avaluació de la prova de certificació, sempre que així es determine.  
p) Informar els components del departament dels acords aconseguits en la comissió de coordinació pedagògica.  
q) El cap o la cap de departament vetlarà perquè els acords que prenga este s'ajusten a la normativa vigent i siguen conseqüència de les decisions adoptades per l'equip directiu en l'àmbit de les seues competències.  
Article 11. Programacions didàctiques  
1. La programació didàctica de cada departament haurà d'incloure necessàriament els aspectes següents:  
a) Els objectius que es pretenen aconseguir, que inclouran les propostes de millora respecte d'això previstes en la memòria del curs anterior.  
b) La seqüenciació dels continguts.  
c) La metodologia didàctica que s'aplicarà.  
d) Els procediments i instruments previstos per a avaluar l'aprenentatge de l'alumnat i seguir-ne la progressió, així com els criteris de qualificació i, si és el cas, promoció de l'alumnat.  
e) Els materials i recursos didàctics que s'utilitzaran, incloent-hi els materials curriculars per a ús de l'alumnat.  
f) Les activitats extraescolars i complementàries que es pretenen realitzar des del departament.  
g) El pla d'atenció a l'alumnat, que inclourà les orientacions i la metodologia per a l'aprenentatge de les llengües estrangeres.  
2. Els professors programaran la seua activitat docent d'acord amb les programacions didàctiques dels departaments a què pertanguen.  
3. En cas que algun professor o professora decidisca incloure en la seua activitat docent alguna variació respecte de la programació del departament, la dita variació, i la seua justificació, hauran de ser incloses en la programació didàctica del departament. En tot cas, la programació didàctica haurà de respectar el currículum oficial de les ensenyances d'idiomes de règim especial a la Comunitat Valenciana.  
Article 12. Comissió de coordinació pedagògica (COCOPE)  
1. La comissió de coordinació pedagògica estarà integrada pel director o directora de l'escola, que la presidirà; el cap d'estudis i els caps dels departaments didàctics. Actuarà com a secretari o secretària el cap o la cap de departament de menor edat. Correspondrà a esta última persona estendre les actes de les sessions.  
2. La comissió de coordinació pedagògica tindrà les competències següents:  
a) Analitzar, des del punt de vista educatiu, el context cultural i sociolingüístic de l'escola d'idiomes, a fi de proposar a l'equip directiu el pla de normalització lingüística perquè siga inclòs en el projecte educatiu de centre.  
b) Analitzar i informar el claustre sobre la coherència entre el projecte educatiu del centre i els nivells i la metodologia d'ensenyança que s'impartix, així com les seues possibles modificacions; la programació general anual i el conjunt de mesures d'atenció a la diversitat de l'alumnat que establisca l'escola.  
c) Establir les directrius generals per a l'elaboració i la revisió de les programacions didàctiques i memòria dels departaments didàctics, del pla d'atenció a l'alumnat i de les coordinacions dels departaments.  
d) Promoure i col·laborar amb la direcció d'estudis o la vicedirecció, si és el cas, en la coordinació d'activitats de formació del professorat.  
e) Proposar al claustre la planificació general del calendari de les proves d'avaluació contínua i de les proves finals dels cursos de cada nivell que no conduïxen a certificació.  
f) Elaborar la proposta de criteris pedagògics per a la confecció dels horaris del centre.  
g) Vetlar pel compliment de les directrius proposades per l'administració educativa per a la realització de la prova de certificació, i vetlar per la seua confidencialitat.  
h) Fomentar l'avaluació i la participació en les activitats i projectes que realitze l'escola o l'administració educativa.  
i) La comissió de coordinació pedagògica es reunirà amb una periodicitat, almenys, d'una vegada per trimestre.  
Article 13. Coordinacions de departament  
1. Les escoles oficials d'idiomes podran beneficiar-se de coordinacions al servici del departament. Es consideren aquelles que es dediquen a col·laborar amb el cap o la cap del departament dels idiomes impartits i inclouen la coordinació dels distints nivells. L'assignació dels coordinadors que corresponga s'efectuarà entre els membres del departament que opten a això. Correspondrà al director o directora de l'escola oficial d'idiomes, a proposta del cap o la cap de departament, la seua elecció i determinació de funcions.   
2. Es podrà designar un màxim de nou coordinadors de curs en aquells idiomes que, pel volum d'alumnat i el nombre de professors així ho requerisquen, seguint els criteris següents:  
  
3. Quan en el centre hi haja més d'un professor dedicat al programa That's English!, el director o la directora designarà entre ells un coordinador o coordinadora, que quedarà adscrit al departament d'anglés i disposarà per a l'exercici de les seues funcions de les mateixes hores setmanals que la resta de coordinadors del departament.  
4. En els idiomes impartits en les ensenyances en règim presencial, l'assignació dels coordinadors que corresponga s'efectuarà entre els membres del departament que opten a això, entre els quals es donarà prioritat als sol·licitants que pertanguen al cos de catedràtics d'escoles oficials d'idiomes. Si el nombre de candidatures és insuficient, es completarà designant altres professors del departament.  
Article 14. Coordinacions de centre  
1. Les coordinacions de centre són aquelles que, atés el seu caràcter transversal, afecten la totalitat del centre docent i s'introduïxen amb la finalitat de redundar en benefici de l'escola oficial d'idiomes.   
2. En cada escola oficial d'idiomes hi haurà una persona que coordine les noves tecnologies de la informació i comunicació (d'ara en avant, TIC). El nomenament de la persona coordinadora s'efectuarà per mitjà de proposta del director o directora entre els funcionaris docents en servici actiu i amb destí definitiu en l'escola o, si no n'hi ha, entre els docents no definitius que tinguen la formació i la disponibilitat adequada. El coordinador de les TIC tindrà la següent reducció horària: dos hores lectives setmanals i dos hores complementàries. Desenrotllarà les funcions que reglamentàriament es determinen.  
3. Cada escola oficial d'idiomes, en el marc de la seua autonomia pedagògica i en funció dels seus recursos, podrà establir, oït el claustre, aquelles coordinacions de centre que considere adequades. El director o directora del centre proposarà la persona que haja de realitzar la coordinació entre els funcionaris docents en servici actiu i amb destí definitiu en l'escola o, si no n'hi ha, entre els docents no definitius que tinguen la formació i la disponibilitat adequada. La direcció d'estudis assignarà quatre hores complementàries setmanals al professor o professora responsable de les esmentades coordinacions. Les tasques assignades a les coordinacions de centre no hauran d'interferir amb les reservades a altres òrgans de coordinació docent.  
Capítol IV  
Unitats d'escolarització  
Article 15. Determinació d'unitats d'escolarització, places escolars i vacants  
1. Amb anterioritat al 31 de maig de cada any, la direcció general competent en matèria d'ordenació i centres docents, a través de la corresponent Direcció Territorial d'Eeducació, determinarà el nombre d'unitats d'escolarització de cada idioma i la seua proposta de distribució.   
2. La direcció territorial competent en matèria d'educació supervisarà per mitjà de la inspecció educativa que les places escolars vacants de cada escola es corresponguen amb les unitats atribuïdes per a cada idioma.   
3. Quan, dins del procés d'escolarització, siga convenient modificar la determinació d'unitats efectuada, la direcció territorial realitzarà la corresponent proposta, que haurà de ser aprovada per la direcció general competent en matèria d'ordenació i centres.  
4. A la Direcció General de Personal es remetrà informació sobre les unitats autoritzades.  
5. Amb caràcter general, el nombre màxim d'alumnes per unitat serà:  
a) Nivell Bàsic: 35 alumnes.  
b) Nivell Intermedi: 30 alumnes.  
c) Nivell Avançat: 25 alumnes.  
6. Amb caràcter general, el nombre mínim d'alumnes per grup per a l'idioma anglés serà de 20 en el Nivell Bàsic i Intermedi i de 15 en el primer curs del Nivell Avançat; en el cas dels idiomes francés, alemany, italià, valencià i espanyol per a estrangers, el nombre mínim d'alumnes per a constituir una unitat serà de 18 en el primer curs del Nivell Bàsic, de 15 en el primer curs del Nivell Intermedi i de 12 en el primer curs del Nivell Avançat. Quant als idiomes àrab, portugués, rus, xinés, grec i qualsevol altre de menor difusió que en el futur puguen implantar-se per a constituir una unitat en el primer curs del Nivell Bàsic, el nombre mínim d'alumnes serà de 18, de 13 alumnes en el primer curs del Nivell Intermedi i de 10 alumnes en el primer curs del Nivell Avançat.   
7. Pel que fa referència a les unitats de la modalitat a distància (That's English!), tant en primer del Nivell Bàsic com en el Nivell Intermedi es constituirà una unitat per cada 50 alumnes. El nombre mínim d'alumnes per a constituir unitat en primer és de 30. Quan el nombre siga inferior a 30, es podrà constituir una unitat que comprenga els dos cursos d'un sol nivell.  
8. Excepcionalment, podran autoritzar-se unitats amb un nombre inferior al determinat en els apartats 6 i 7 anteriors.  
Esta excepcionalitat haurà de ser informada favorablement per la direcció territorial competent en matèria d'educació i autoritzada, si és el cas, per la direcció general competent en matèria d'ordenació i centres docents.  
9. En el segon curs de cada un dels nivells, es constituiran totes les unitats que es necessiten per a garantir la continuïtat de l'escolarització de l'alumne que promocione del primer curs al segon curs.  
10. El període ordinari de matricula s'ampliarà, mentres hi haja places escolars vacants, fins a l'entrega de la programació general anual; en tot cas, podran obrir-se altres períodes diferents de matrícula per als cursos que es determinen.  
Capítol V  
Horari. Calendari escolar  
Article 16. Personal docent: distribució de l'horari  
La jornada laboral dels professors serà, amb caràcter general, de 37 hores i 30 minuts setmanals.  
A) Horari.  
- Durant els períodes lectius establits en el calendari escolar vigent, els professors dedicaran a les activitats del centre 30 hores setmanals.  
- Les restants hores seran de lliure disposició per a la preparació de classes, el perfeccionament individual o qualsevol altra activitat pedagògica complementària.  
- Durant els períodes laborals no lectius, la jornada laboral dels professors estarà dedicada a les activitats que reglamentàriament es determinen.  
- Totes les hores lectives computades com a descompte als càrrecs unipersonals exigixen la presència del professor en el centre i han de figurar en l'horari individual.  
- La segona direcció d'estudis, així com els càrrecs de vicedirector i vicesecretari, queden supeditats al funcionament de l'escola en doble torn (matí-vesprada/nit).  
B) Distribució de l'horari.  
Les 30 hores de permanència en el centre es distribuiran de la manera següent:  
B.1. Hores lectives del professorat. Corresponen als períodes de docència directa amb un grup d'alumnat establit en l'horari general del centre. Són 18 hores, atribuïdes a les tasques següents:  
- Períodes lectius del currículum.  
- Desdoblament de grups (pràctiques de laboratori o conversació).  
- Impartició de cursos monogràfics, cursos de formació i actualització del professorat, així com altres ofertes formatives complementàries, tots degudament autoritzats per la direcció general competent en matèria d'ordenació i centres docents.  
B.2. Hores lectives dels òrgans unipersonals de docència directa:  
- directors, secretaris i caps d'estudi d'escoles de més de 1.000 alumnes: un grup.  
- directors, secretaris i caps d'estudi d'escoles de menys de 1.000 alumnes: dos grups.  
- Vicedirectors i vicesecretaris d'escoles de més de 6.000 alumnes: un grup.  
- Vicedirectors i vicesecretaris d'escoles de més de 4.000 alumnes: dos grups.  
- Vicedirectors i vicesecretaris d'escoles de fins a 4.000 alumnes: tres grups.  
- Caps de departament amb més de 25 professors: dos grups.  
- Coordinador de departament amb menys de 25 professors: tres grups.  
B.3. Hores complementàries de còmput individual: fins a 7 hores   
Seran assignats per la direcció o la direcció d'estudis, segons siga procedent, les següents:  
- 1 hora complementària per cada hora lectiva que supere les 18 hores per a permetre el desdoblament de grups.  
- 4 hores setmanals per a responsabilitzar-se d'una coordinació de centre.  
- Hores d'organització i col·laboració en les aules d'autoaprenentatge, biblioteca i aula multimèdia.  
- 1 hora d'atenció a l'alumnat.  
- 2 hores per al professorat de la modalitat d'anglés a distància per a la dinamització d'estes ensenyances i l'elaboració de materials específics.  
- Fins a un màxim de 2 hores per cada hora lectiva que supere les 18 sempre que siga per necessitats del centre i no estiga inclosa en les anteriors.  
B.4. Hores complementàries de còmput mensual: fins a un total de 5 hores. Seran les següents:  
- Assistència a reunions del departament, claustre, comissió de coordinació pedagògica i consell escolar.  
- Sessions de treball del departament.  
- Realització i correcció de proves d'avaluació.  
- Participació en activitats de formació incloses en els plans de formació del professorat de la Conselleria d'Educació.  
- Qualsevol altra activitat no prevista, autoritzada pel consell escolar i inclosa en la programació general anual.  
La totalitat de les activitats lectives i complementàries del professorat es consignarà en horaris individuals que seran subscrits pels interessats i visats per la direcció del centre, i seran de compliment obligatori per al professorat.  
C) Elaboració dels horaris.  
- Durant la sessió del claustre establida a este efecte, la direcció d'estudis comunicarà als departaments el nombre de grups i la seua distribució horària en cada torn que corresponga a cada idioma, i el nombre de professors amb què compte cada departament, establit per la direcció territorial competent en matèria d'educació.  
- Cada departament distribuirà els cursos entre els seus membres. En cas d'existir consens, la direcció d'estudis elaborarà l'horari de l'alumnat i del professorat tenint en compte els aspectes següents: cada professor ha d'exercir docència directa en cada un dels dies de la setmana, de dilluns a divendres, excepte els divendres que no siguen lectius; es tindrà en compte la pertinença del professorat a la junta de personal o a la prevenció de riscos laborals, en cas de concórrer alguna d'estes circumstàncies.  
En cas de no existir consens, s'actuarà de la manera següent:  
· Es triarà primer torn. Una vegada que tots els professors hagen triat torn es passarà a l'elecció de grup.  
· Dins de cada torn, cada membre del departament triarà grup; s'hauran de realitzar totes les rondes que siguen necessàries fins a haver esgotat els grups d'eixe torn. L'orde de prelació per a esta ronda serà el següent:  
1. Catedràtics d'escoles oficials d'idiomes.  
2. Professors d'escoles oficials d'idiomes amb destí definitiu.  
3. Professors d'escoles oficials d'idiomes amb destí provisional en expectativa de destí.  
4. Opositors aprovats en l'últim concurs-oposició.  
5. Professors interins.  
- En cas que algun professor no puga completar el seu horari en eixe torn, haurà de fer-ho en l'altre.  
- L'orde d'elecció dins de cada un dels grups serà:  
1. Antiguitat en el cos de catedràtics d'escoles oficials d'idiomes.  
2. Antiguitat en servicis docents efectius com a funcionaris del cos a què pertanyen en la mateixa especialitat; si esta antiguitat és la mateixa, la prioritat s'establirà pel lloc que ocupen en l'orde de nomenament com a funcionari de carrera.  
3. Orde en què apareixen en les resolucions d'opositors aprovats.  
4. Lloc que ocupen en la llista de professorat interí de la Direcció General de Personal.  
- En qualsevol situació d'empat corresponent als grups 1 i 2, prevaldrà el criteri següent:  
1. Més temps de servicis efectius com a funcionari de carrera del cos a què pertany la plaça.  
2. Més antiguitat en el centre.  
3. Més antiguitat a la localitat.  
De totes les circumstàncies que es produïsquen en esta reunió, s'estendrà acta firmada per tots els membres del departament, i se'n traslladarà d'una còpia a la direcció d'estudis.  
D) Aprovació de l'horari.  
L'horari individual de cada professor i la distribució horària de cada grup forma part de la programació anual i s'aprova amb esta.  
E) Compliment de l'horari.  
El control d'assistència del professorat correspon a la direcció d'estudis, que actuarà d'acord amb la normativa vigent (Decret 34/1999, de 20 de juliol, DOGV de 27 de juliol).  
Article 17. Calendari escolar  
1. La Direcció General d'Ordenació i Centres Docents, abans de l'inici de les vacacions escolars d'estiu, dictarà una resolució en què es fixarà el període lectiu del següent curs acadèmic, i determinarà: les dates d'inici i finalització de les activitats lectives; els períodes de vacacions; els dies festius a què fa referència l'apartat sext de l'Orde d'11 de juny de 1998, de la Conselleria de Cultura, Educació i Ciència, per la qual s'establixen els criteris generals pels quals s'ha de regir el calendari escolar per a tots els centres docents de la Comunitat Valenciana que impartixen ensenyances d'educació infantil, educació primària, educació secundària obligatòria, formació professional, batxillerat, ensenyances artístiques i ensenyances d'idiomes (DOGV de 18.06.98); els períodes d'exàmens extraordinaris, i qualsevol altre període que l'administració determine.   
2. De conformitat amb el que establix el Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i se n'establix el currículum del Nivell Bàsic i del Nivell Intermedi, les ensenyances del Nivell Bàsic, del Nivell Intermedi i del Nivell Avançat, en règim presencial, s'organitzaran en dos cursos d'una duració de 120 hores lectives cada un. Les escoles oficials d'idiomes hauran de garantir que les 120 hores lectives de duració per a cada curs, excloent-ne el període de proves finals, es distribuïsquen de manera homogènia al llarg de tot el curs acadèmic per a qualsevol modalitat. En este sentit, cada grup tindrà una mitjana d'assignació horària setmanal de 4 hores i 30 minuts.  
Article 18. Horari del personal d'administració i servicis  
En relació a l'horari de treball del personal d'administració i servicis, caldrà ajustar-se al que disposa el Decret 175/2006, de 24 de novembre, del Consell, pel qual es regulen les condicions de treball del personal al servici de l'administració del Consell.  
Capítol VI  
Avaluació  
Article 19. Avaluació  
Pel que fa referència a l'avaluació, caldrà ajustar-se al que disposa l'Orde de 31 de gener de 2008, de la Conselleria d'Educació, per la qual es regula l'avaluació de les ensenyances d'idiomes de règim especial que s'impartixen en les escoles oficials d'idiomes (DOCV de 19.02.08).  
Article 20. Prova de certificació  
Pel que fa a la prova de certificació, el referent normatiu és el determinat per l'Orde de 10 de març de 2008, de la Conselleria d'Educació, per la qual es regula la prova de certificació a la Comunitat Valenciana (DOCV de 26.03.08).   
Article 21. Certificat de nivell  
En relació al certificat de nivell, caldrà ajustar-se al que disposa l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial a la Comunitat Valenciana.   
Article 22. Prova de nivell  
1. El Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del Nivell Bàsic i del Nivell Intermedi, inclou en els seus articles 9.2, 13.2 i 17.2 la possibilitat que l'alumnat puga accedir directament al segon curs del Nivell Bàsic, al segon curs del Nivell Intermedi o al segon curs del Nivell Avançat sempre que complisca els requisits exigits i, a més, supere una prova de valoració dels coneixements previs.  
2. De conformitat amb l'article 12.1 de l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial a la Comunitat Valenciana, les escoles oficials d'idiomes convocaran i desenrotllaran, al llarg del mes de setembre i amb anterioritat a l'inici del curs acadèmic, la prova de nivell del Nivell Bàsic, la prova de nivell del Nivell Intermedi i la prova de nivell del Nivell Avançat.  
3. Segons el que establix l'article 12.2 de la mencionada orde de 31 de gener de 2008, cada prova de nivell, elaborada pels departaments didàctics per a facilitar la seua uniformitat, permetrà, en cas de ser superada per l'alumne o alumna, l'accés directe al segon curs del Nivell Bàsic; al segon o tercer curs del Nivell Intermedi per als idiomes àrab, xinés i japonés autoritzats, i al segon curs del Nivell Avançat.  
4. La superació de cada prova de nivell no garantix un lloc escolar al sol·licitant.  
5. El resultat de la prova de nivell, en cas que l'alumne o l'alumna no arribe a matricular-se, serà vàlid únicament per a l'escola oficial d'idiomes i el curs acadèmic en què es realitze.  
6. L'alumnat haurà de ser avaluat en cada prova de nivell prenent com a referència els objectius, les competències i els criteris d'avaluació exigibles a la finalització del curs immediatament anterior al qual aspira accedir el sol·licitant, establits per als nivells Bàsic, Intermedi i Avançat en els currículums dels idiomes respectius.  
7. Podrà accedir a la prova de nivell qualsevol alumne, siga de nou ingrés o no, que reunisca les condicions d'accés per a cada nivell, a les quals fa referència el punt 1 d'este apartat.  
8. L'alumne o alumna només podrà realitzar una prova de nivell per cada idioma.  
Article 23. Fitxa individual de seguiment (FIS)  
1. El registre de l'avaluació contínua de l'alumnat es realitzarà de conformitat amb el que disposa la Resolució de 17 d'abril de 2008, del director general d'Ordenació i Centres Docents, per la qual es dicten instruccions per a l'ompliment de la fitxa individual de seguiment (DOCV de 07.05.08).  
2. La conselleria competent en matèria d'educació podrà establir la informatització de la FIS, sense que això supose una subrogació de les facultats inherents a la secretaria dels centres.   
3. Els resultats de l'avaluació contínua hauran d'entregar-se a la direcció d'estudis amb anterioritat a la prova de certificació. La seua validesa i efectes es limitarà al curs acadèmic en què es realitze.  
Article 24. Reclamació de qualificacions  
En relació amb la reclamació de qualificacions, caldrà ajustar-se al que disposa l'Orde de 23 de gener de 1990, de la Conselleria de Cultura, Educació i Ciència, per la qual es regula l'exercici del dret de reclamació de qualificacions considerades incorrectes en els nivells d'ensenyances no universitàries, així com al que disposa la Resolució de 23 de gener de 1990, de la Direcció General d'Ordenació i Innovació Educativa, per la qual s'establix el procediment i els terminis per a exercir el dret de reclamació de qualificacions estimades incorrectes regulat en la mencionada Orde de 23 de gener de 1990.  
Capítol VII  
Preinscripció i matriculació  
Article 25. Procés de preinscripció i matriculació  
El procés de preinscripció i matriculació s'ajustarà al que establix anualment la direcció general competent en matèria d'ordenació i centres docents.  
Capítol VIII  
Anglés a distància  
Article 26. Anglés a distància del programa That's English!  
Les característiques i l'organització de l'ensenyança de l'idioma anglés, a través de la modalitat a distància es realitzarà segons allò que ha previst l'Orde de 23 de juny de 2008, de la Conselleria d'Educació, per la qual es regula l'organització i el funcionament de l'ensenyança d'anglés del Nivell Bàsic i del Nivell Intermedi, en la modalitat a distància That's English! (DOCV de 10.07.08).  
Capítol IX  
Atenció a les diferències individuals de l'alumnat  
Article 27. Alumnat amb necessitats educatives especials  
L'alumnat amb necessitats educatives especials es beneficiarà de les mesures extraordinàries previstes en la disposició final primera del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i establix el currículum del Nivell Bàsic i del Nivell Intermedi, així com en la normativa que el desplega.  
Capítol X  
Assessorament, difusió i supervisió  
Article 28. Assessorament  
La xarxa de CEFIRE de la Comunitat Valenciana assessorarà la comunitat educativa de les escoles oficials d'idiomes en tot el que fa referència a la formació del professorat.  
Article 29. Difusió de la informació  
La direcció de cada escola oficial d'idiomes adoptarà les mesures necessàries per a la difusió i aplicació d'esta resolució.  
Article 30. Supervisió  
La inspecció educativa assessorarà la comunitat educativa, supervisarà tot el procés d'organització i funcionament previst en esta orde i proposarà mesures que contribuïsquen a perfeccionar-lo. En este sentit, prestarà especial atenció a:  
a) Les programacions didàctiques.  
b) El compliment de l'horari per al professorat i alumnat.  
Disposició Derogatòria  
Única  
Queda derogada la Resolució de 20 de juliol de 2005, de les direccions generals d'Ensenyança i de Personal, per la qual es regula l'organització i el funcionament de les escoles oficials d'idiomes, dependents de la Conselleria de Cultura, Educació i Esport de la Generalitat Valenciana (DOGV de 02.08.2005), així com totes aquelles normes de rang igual o inferior que s'oposen al que establix la present orde.  
Disposició Final  
Única  
La present orde entrarà en vigor l'endemà de ser publicada en el Diari Oficial de la Comunitat Valenciana.  
Valencia, 14 de julio de 2009  
El conseller de Educación,  
ALEJANDRO FONT DE MORA TURÓN


Còpia Permalink ELI